CELEX: 32013D0431
Language: sk
Date: 2013-08-12 00:00:00
Title: 2013/431/EÚ: Vykonávacie rozhodnutie Komisie z  12. augusta 2013 , ktorým sa členským štátom umožňuje predĺženie dočasných povolení udelených v prípade účinných látok benalaxyl-M a valifenalát [oznámené pod číslom C(2013) 5184]  Text s významom pre EHP

14.8.2013   
            
            
               SK
            
            
               Úradný vestník Európskej únie
            
            
               L 218/28
            
         VYKONÁVACIE ROZHODNUTIE KOMISIE
   z 12. augusta 2013,
   ktorým sa členským štátom umožňuje predĺženie dočasných povolení udelených v prípade účinných látok benalaxyl-M a valifenalát
   [oznámené pod číslom C(2013) 5184]
   (Text s významom pre EHP)
   (2013/431/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (2), a najmä na jeho článok 80 ods. 1 písm. a),
   keďže:
   
               (1)
            
            
               V súlade s článkom 80 ods. 1 písm. a) nariadenia (ES) č. 1107/2009 sa smernica 91/414/EHS naďalej uplatňuje v prípade účinných látok, v súvislosti s ktorými sa pred 14. júnom 2011 prijalo rozhodnutie v súlade s článkom 6 ods. 3 smernice 91/414/EHS.
            
         
               (2)
            
            
               V súlade s článkom 6 ods. 2 smernice 91/414/EHS bola vo februári 2002 Portugalsku doručená žiadosť od spoločnosti ISAGRO IT o zaradenie účinnej látky benalaxyl-M do prílohy I k smernici 91/414/EHS. Rozhodnutím Komisie 2003/35/ES (3) sa potvrdilo, že dokumentácia je úplná a možno ju v zásade považovať za vyhovujúcu požiadavkám týkajúcim sa údajov a informácií podľa príloh II a III k danej smernici.
            
         
               (3)
            
            
               V súlade s článkom 6 ods. 2 smernice 91/414/EHS bola v septembri 2005 Maďarsku doručená žiadosť od spoločnosti ISAGRO SpA o zaradenie účinnej látky valifenalát do prílohy I k smernici 91/414/EHS. Rozhodnutím Komisie 2006/586/ES (4) sa potvrdilo, že dokumentácia je úplná a možno ju v zásade považovať za vyhovujúcu požiadavkám týkajúcim sa údajov a informácií podľa príloh II a III k danej smernici.
            
         
               (4)
            
            
               Potvrdenie o úplnosti dokumentačných spisov bolo potrebné na účely ich podrobného preskúmania, ako aj v záujme umožnenia členským štátom udeľovať dočasné povolenia na prípravky na ochranu rastlín s obsahom príslušných účinných látok na najviac trojročné obdobie, za dodržania podmienok stanovených v článku 8 ods. 1 smernice 91/414/EHS, a najmä podmienok súvisiacich s podrobným posúdením účinných látok a prípravkov na ochranu rastlín vzhľadom na požiadavky stanovené v danej smernici.
            
         
               (5)
            
            
               Účinky týchto účinných látok na zdravie ľudí a životné prostredie sa posudzovali v súlade s ustanoveniami článku 6 ods. 2 a 4 smernice 91/414/EHS, a to z hľadiska spôsobov použitia navrhovaných žiadateľmi. Spravodajské členské štáty predložili Komisii 21. novembra 2003 návrh hodnotiacej správy týkajúcej sa benalaxylu-M a 19. februára 2008 návrh hodnotiacej správy týkajúcej sa valifenalátu.
            
         
               (6)
            
            
               Po predložení návrhov hodnotiacich správ spravodajskými členskými štátmi sa uznalo za potrebné požiadať žiadateľov o ďalšie informácie a spravodajské členské štáty o preskúmanie týchto informácií a predloženie ich posúdenia. Z toho dôvodu naďalej prebieha preverovanie dokumentácie, a teda predmetné hodnotenie nebude možné uzavrieť v časovom rámci stanovenom v smernici 91/414/EHS v spojení s vykonávacím rozhodnutím Komisie 2011/671/EÚ (5).
            
         
               (7)
            
            
               Keďže sa však na základe vyhodnocovania doteraz nezistili žiadne dôvody na bezprostredné obavy, v súlade s ustanoveniami článku 8 smernice 91/414/EHS by sa členským štátom malo umožniť predĺženie dočasných povolení udelených na prípravky na ochranu rastlín obsahujúce príslušné účinné látky, a to o 24 mesiacov s cieľom umožniť pokračovanie preverovania dokumentácie. Predpokladá sa, že hodnotenie a proces rozhodovania v súvislosti s rozhodnutím o možnom schválení v súlade s článkom 13 ods. 2 nariadenia (ES) č. 1107/2009, pokiaľ ide o benalaxyl-M a valifenalát, sa ukončí do 24 mesiacov.
            
         
               (8)
            
            
               Opatrenia stanovené týmto rozhodnutím sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Členské štáty môžu dočasné povolenia týkajúce sa prípravkov na ochranu rastlín s obsahom látok benalaxyl-M a valifenalát predĺžiť o obdobie končiace najneskôr 31. augusta 2015.
   Článok 2
   Toto rozhodnutie stráca účinnosť 31. augusta 2015.
   Článok 3
   Toto rozhodnutie je určené členským štátom.
   
      V Bruseli 12. augusta 2013
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. EÚ L 309, 24.11.2009, s. 1.
   
      (3)  Ú. v. ES L 11, 16.1.2003, s. 52.
   
      (4)  Ú. v. EÚ L 236, 31.8.2006, s. 31.
   
      (5)  Ú. v. EÚ L 267, 12.10.2011, s. 19.